**William Byrd consort. Lamentācijas**

Trešdien, 5. aprīlī pl. 19.00 Rīgas Domā izskanēs koncertprogramma, ko sagatavojusi vokālā grupa William Byrd consort – Aija Veismane, Nora Kalniņa, Jēkabs Bernāts un Emīls Gilučs, kopā ar ērģelnieci Ilzi Reini. Itāļu un spāņu senajā mūzikā tiks izdziedātas lamentācijas Kristus ciešanu nedēļai, sagaidot vienus no kristīgās baznīcas centrālajiem svētkiem – Lieldienas.

“Lamentācijas” ir emocionāli piesātinātas sāpju un raudu izskaņas mūzikā, ko parasti atskaņo Klusās nedēļas laikā. Šajā vokālā ansambļa **William Byrd consort** programmā izskanēs tikai nedaudzi no agrīna baroka laika lamentāciju spilgtiem itāļu un spāņu senās mūzikas piemēriem. [16.gs](http://16.gs/). beigās Itālijā radās toreiz sauktais “jaunais stils”, ko šodien dēvējam par monodiju. Tas nomainīja līdz tam pielietoto polifonijas tehniku. Interesanti, ka vēlīnas renesanses komponists Emiljo de Kavaljeri pats par sevi izteicies, ka šo stilu aizsācis tieši viņš. "Jaunais stils”(*stile moderna; seconda prattica; nuove musiche*) koncentrējas tieši uz solo balsi melodijā, kura precīzi ataino valodas plūdumu, ko papildina notīs izrakstīta ornamentācija. Basa līnija paliek pavadošajā lomā, ko šoreiz interpretēs ērģelniece **Ilze Reine**. E.de Kavaljeri “Lamentationes Jeremiae Prophetae” pirmo reizi parādās iepriekš minētais dramatiskais mūzikas rakstības stils tieši sakrālajā mūzikā.  Arī Kavaljeri laika biedrs no Spānijas Tomas Luis de Viktorija vairākus gadus darbojies Romā, kur sakomponējis deviņas lamentācijas. Daļa no tām “Incipit lamentatio Jeremiæ” izskanēs koncertā.

Ar otru zīmīgu Itālijas pilsētu Venēciju saistās trīs citi programmā iekļautie komponisti – Klaudio Monteverdi, Tarkvinio Merula un kādā laika nogrieznī arī Džovanni Sančes. Dzirdēsiet tumšas ēnas Merulas šūpuļdziesmā “Canzonetta Spirituale sopra alla nanna” un pat mistiku Sančes skaņdarbā “Stabat mater”, bet gaišu cerību Monteverdi divbalsīgā soprānu dziedājumā “O bone Jesu”.

William Byrd Consort ir vokālais ansamblis, kas atskaņo renesanses laika mūzikas  programmas. Ansambļa pamatakmens likts 1990.os gados, kad to dibināja diriģents un kontrtenors Andris Veismanis, veidojot Viljama Bērda un Karlo Džezualdo koncertprogrammas, kas izskanēja Baltijas valstīs un kaimiņzemē Krievijā. Ansamblis atjaunoja darbību 2010.gadā, kad senās mūzikas dziedāšanu uzsāka Veismaņa meita Aija. William Byrd Consort šajā periodā veiksmīgi pierādījis sevi, iegūstot 1.vietu koru un ansambļu dziedāšanas konkursā Polifonico D’Arezzo baroka mūzikas kategorijā un 2.vietu ansambļu kategorijā. Šobrīd William Byrd Consort turpina savu darbību ar dziedātājiem, kas studējuši senās mūzikas vēsturiski informētu interpretāciju gan Latvijā, gan studijās un meistarklasēs senās mūzikas centros Eiropā. Šajā mūzikas programmā William Byrd Consort sastāvā dzied Aija Veismane, Nora Kalniņa, Jēkabs Bernāts un Emīls Gilučs.

[www.doms.lv](http://www.doms.lv)

www.bilesuparadize.lv , Rīgas Doma kasē.